- Det er nærmest en epidemi. Før i tiden troede vi, at det kun var i USA og England, man så det her, men nu rammer det også os. Regionsrådsformand Mads Duedahl (V) er alvorligt bekymret. Region Nordjyllands nyligt offentliggjorte oversigt over nordjydernes fysiske og psykiske sundhed, den såkaldte "Sundhedsprofil", viser nemlig, at mere end hver femte nordjyde er svært overvægtig. I en række af kommunerne er det endda hver fjerde: - Det er meget alvorligt, og vi må erkende, at de tiltag, som Region og kommuner har gjort indtil nu, ikke har slået til, lyder det fra regionsrådsformanden. Aalborg Kommune ligger i bunden af statistikken. Her er 17 procent af borgerne svært overvægtige. Især de mange unge studerende hjælper på statistikken. Politiker prøver at tabe sig I Mariagerfjord Kommune er 24 procent af borgerne ifølge Sundhedsprofilen svært overvægtige. Formanden for kommunens sundhedsudvalg Jan Andersen (V) er en af dem: - Jeg har prøvet nærmest samtlige slankekure, kostvejleder, træning og hvad ved jeg. Jeg taber mig hver gang, men i løbet af et halvt års tid vender kiloene tilbage. Jeg har vist sådan en labrador-hjerne, så det er lidt svært. Jan Andersen og Mariagerfjord Kommune har i flere omgange haft en lang række initiativer til overvægtige borgere. Alligevel går det kun én vej med vægtprofilen i kommunen. - Vi må bare erkende, at det ikke er lykkedes, og hvis vi bare bliver ved med at lave flere tilbud af samme slags, ja så viser erfaringen, at det ikke nytter. Der skal andre ting til. Jeg tror, at man skal angribe det her fra nationalt hold, hvis det skal lykkes at ændre noget for alvor, siger han og bakkes op af regionsrådsformand Mads Duedahl: - Der må laves en samlet national strategi, som både omfatter psykisk usundhed og overvægt. Altså en decideret "Folkesundhedspolitik", hvor vi bliver skarpe på, hvordan regioner, kommuner, civilsamfund og forældre kan spille bedre sammen end i dag. Se historien som video: Sundhedsminister Magnus Heunicke har i dag ikke kunnet medvirke i et interview, men ministeriet oplyser i et skriftligt svar til TV2 Nord, at overvægt er repræsenteret med to specifikke initiativer i den nye nationale Sundhedsreform, som regeringen præsenterede for nyligt.

Opsummering:
Region Nordjyllands formand efterlyser en national indsats for at dæmme op for stigningen i overvægt blandt nordjyderne.